Document ID: 32009R0897

UREDBA KOMISIJE (ES) št. 897/2009
z dne 25. septembra 2009
o spremembi uredb (ES) št. 1447/2006, (ES) št. 186/2007, (ES) št. 188/2007 in (ES) št. 209/2008 glede pogojev za izdajo dovoljenja za krmni dodatek Saccharomyces cerevisiae NCYC Sc 47
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Evropskega parlamenta in Sveta (ES) št. 1831/2003 z dne 22. septembra 2003 o dodatkih za uporabo v prehrani živali (1) in zlasti člena 13(3) Uredbe,
ob upoštevanju naslednjega:
(1)
Dodatek Saccharomyces cerevisiae (NCYC Sc 47) s trgovskim imenom Biosaf (v nadaljnjem besedilu: Biosaf), ki spada v skupino zootehničnih dodatkov, je bil za obdobje desetih let dovoljen pod nekaterimi pogoji iz Uredbe (ES) št. 1831/2003 za jagnjeta za pitanje z Uredbo Komisije (ES) št. 1447/2006 (2), za konje z Uredbo Komisije (ES) št. 186/2007 (3), za koze in ovce molznice z Uredbo Komisije (ES) št. 188/2007 (4) in za prašiče za pitanje z Uredbo Komisije (ES) št. 209/2008 (5). Navedeni dodatek je bil na podlagi člena 10 Uredbe (ES) št. 1831/2003 prijavljen kot obstoječi proizvod. Ker so bile predložene vse informacije, ki jih zahteva navedena določba, je bil navedeni dodatek vpisan v register krmnih dodatkov Skupnosti.
(2)
Uredba (ES) št. 1831/2003 določa možnost spremembe dovoljenja za dodatek na zahtevo imetnika dovoljenja in v skladu z mnenjem Evropske agencije za varnost hrane. LFA Lesaffre Feed Additives, imetnik dovoljenja za Biosaf, je predložil zahtevek za spremembo imena dodatka iz „Biosaf“ v „Actisaf“.
(3)
Predlagana sprememba pogojev dovoljenja je povsem upravnega značaja in ne vključuje nove ocene zadevnih dodatkov. Evropska agencija za varnost hrane je bila obveščena o zahtevku.
(4)
Da bi se vložniku zahtevka omogočilo, da izkoristi svoje pravice trženja pod trgovskim imenom Actisaf, je treba spremeniti pogoje dovoljenj.
(5)
Uredbe (ES) št. 1447/2006, (ES) št. 186/2007, (ES) št. 188/2007 in (ES) št. 209/2008 je zato treba ustrezno spremeniti.
(6)
Primerno je predvideti prehodno obdobje, v katerem se bodo porabile obstoječe zaloge.
(7)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
1. Trgovsko ime „Biosaf Sc 47“ se v stolpcu 3 Priloge k Uredbi (ES) št. 1447/2006 nadomesti z „Actisaf“.
2. Trgovsko ime „Biosaf Sc 47“ se v stolpcu 3 Priloge k Uredbi (ES) št. 186/2007 nadomesti z „Actisaf“.
3. Trgovsko ime „Biosaf Sc 47“ se v stolpcu 3 Priloge k Uredbi (ES) št. 188/2007 nadomesti z „Actisaf“.
4. Trgovsko ime „Biosaf Sc 47“ se v stolpcu 3 Priloge k Uredbi (ES) št. 209/2008 nadomesti z „Actisaf“.
Člen 2
Obstoječe zaloge, ki so v skladu z določbami, ki so se uporabljale pred začetkom veljavnosti te uredbe, se lahko še naprej dajejo v promet in se uporabljajo do šest mesecev po navedenem datumu.
Člen 3
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 25. septembra 2009

Labels: 0
16
17
6